Frykter dette kan føre til flere tur-ulykker: – Lysten overstiger forsiktigheten
Med ujevne mellomrom skjer det dødsulykker i norsk natur. UiS-forsker mener at spesielt én ting kan forhindre flere. Temaet har blitt aktualisert av at to personer bosatt i Norge, men med utenlandsk statsborgerskap, der en kvinne er funnet omkommet og en mann antatt omkommet etter en ulykke ved Brufjellhålene i Flekkefjord. Reidar J. Mykletun er professor emeritus ved Universitetet i Stavanger. Han har forsket på turistulykker og sier at det er flere nordmenn enn utlendinger i ulykker i norsk natur. – Under pandemien så vi for eksempel ikke noen nedgang i antall utrykninger til ulykker, selv om det stort sett ikke kom utlendinger til landet, sier han. – Mangler erfaring Likevel mener han utenlandske turister skiller seg ut på noen ting. – Utlendinger som er dårlig utstyrt for å ferdes i norsk natur, er kanskje det som er lettest å legge merke til. Men utenlandske turister kan havne i ulykker selv om de er godt utstyrt og i bra form. Det er fordi de ofte mangler den konkrete erfaringen med å ferdes i vår natur, noe vi nordmenn ofte lærer oss fra barnsben av, sier Mykletun. Han påpeker også at nordmenn ofte blir del av et sosialt fellesskap rundt friluftsliv, der en lærer hverandre hva som er farlig og ikke. Mykletun sier at det dessverre ikke finnes noe sentralt register for ulykker med utlendinger involvert, slik at det store bildet mangler. – Men det jeg kan si er at de vanligste ulykkene er fall eller drukning, som regel på sommeren. Typiske ulykker på vinteren er snøskred, eller at folk rett og slett fryser i hjel i vinterlige forhold, sier Mykletun. – Skrytebilder vinner – Hvordan kan en forebygge ulykker? – Informasjon er jo en løsning, men jeg mener at det aller beste er å sørge for at barn og unge blir med på friluftsliv, sier UiS-professoren. Sosiale medier har blitt viktigere og viktigere for å markedsføre turistmål. Mykletun sier det nå er en liten kamp mellom nøktern informasjon om turistmålene og skrytebildene fra turister som allerede har vært et sted. – Og da har vi sett, for eksempel når det gjelder Trolltunga, at lysten på et bilde overstiger forsiktigheten, sier Mykletun. Han sier at medieoppmerksomhet rundt et turistmål etter en ulykke faktisk kan føre til økt besøk. – Blir det mye fokus i mediene på et sted, ser en ofte at besøket går opp i tiden etter, sier Mykletun. Forskånet for ulykker Helge Kjellevold er administrerende direktør i Lysefjorden Utvikling, som har ansvaret for både Preikestolen, Kjerag og Flørlitrappene. Han sier at området har vært forskånet for ulykker like alvorlige som den ved Brufjellhålene de siste årene. I 2013 omkom en spansk turist da vedkommende falt ned fra Preikestolen-platået. – Siden 2018 har vi drevet et ganske systematisk informasjonsarbeid rettet mot folk som skal gå til Preikestolen. Vi så at behovet for dette vokste fram etter hvert som antallet besøkende økte, sier Kjellevold. Han sier de opplever noen forstuinger, brukne bein og leteaksjoner, men ingen ting han vil karakterisere som alvorlig. – Informasjonsarbeidet vårt starter allerede på nettsiden, der det opplyses om hvordan turen er, utstyr du bør ha og når på døgnet det er lurest å gå, sier Kjellevold. Han sier at de i tillegg oppdaterer Facebook-siden med vær- og føreforhold. – På parkeringsplassen har vi folk på plass året rundt. Særlig på vinterstid snakker de med alle om føre og bekledning. Det hender vi anbefaler at folk ikke tar turen. Noen ganger hender det at folk trosser vår anbefaling og går likevel, sier Kjellevold. Tidligere i år var det en periode der det var mye vind og dårlig sikt. – Da kom vi med en absolutt anbefaling om at folk ikke måtte gå. Den anbefalingen ble fulgt, sier Kjellevold. 386.934 personer gikk til Preikestolen i fjor. Kjellevold sier at tallene for årets tre første måneder tyder på en økning.
UiS-forsker Reidar J. Mykletun tror enkelte utenlandske turister havner i ulykker i Norge fordi de mangler erfaring. Mykletun sier det er flere nordmenn enn utlendinger som forulykker, og at sosial læring er nødvendig for trygg ferdsel i norsk natur. Ifølge Mykletun er fall og drukning om sommeren og snøskred eller frostskader om vinteren de vanligste ulykkene. Han anbefaler at barn og unge blir involvert i friluftsliv for å forhindre ulykker, og advarer om at turister ofte prioriterer attraktive bilder på sosiale medier framfor sikkerhet.